Oppkuven-Smeddalen naturreservat

Oppkuven-Smeddalen naturreservat ble opprettet 23. juni 1995 og ligger i Krokskogen, i Ringerike kommune. Oppkuven (704 moh.) er en av Oslomarkas høyeste topper. Toppartiet er småkupert med koller, myrdrag og småvann. Smeddalen skjærer inn i Oppkuven-massivet som en trang sprekkedal fra øst-nordøst. Skogbildet domineres av storvokst, gammel gran. Området inneholder sannsynligvis det mest urskognære skogbildet i hele Marka. Den såkalte Gamla på Oppkuven er et av Norges eldste levende grantrær, antatt å være hele 458 år gammel (2003). Treet er nå dødt og antas å ha vært det siden cirka 2012. Da den ble oppdaget i 1994 ble treet antatt å være Nordens eldste gran (Rolstad et al. 1996), men så fant M. Niklasson og T. Zielonka ei eldre gran i Vilhelmina i Nord-Sverige som antas å være hele 587 år. I Rollag finnes det dessuten er par grantrær som også er eldre, den såkalte Minneskleivgrana (ca. 479 år) og Dyrenatten-grana (ca. 473 år). På Oppkuven finner man også Smaltjernsgrana (ca. 425 år) og Gjelleråsen-grana (ca. 411 år). Se også Naturvernområder i Ringerike Referanser